Αυτοδιαχειριζόμενο Πάρκο Ναυαρίνου

Το αυτοδιαχειριζόμενο πάρκο Ναυαρίνου είναι πάρκο της Αθήνας. Περικλείεται από τις οδούς Χαριλάου Τρικούπη, Ναυαρίνου, Ζωοδόχου Πηγής και Διδότου στην περιοχή των Εξαρχείων, στο κέντρο των Αθηνών.
Πριν από τη δημιουργία του πάρκου, στο χώρο αυτό υπήρχε, ήδη από το έτος 1907, η κλινική «Γερουλάνειον  Ίδρυμα», η οποία μετονομάστηκε αργότερα σε «Κλινική Σμπαρούνη». Η κλινική έκλεισε το έτος 1972 και πωλήθηκε στο Τεχνικό Επιμελητήριο Αθηνών (ΤΕΕ), το οποίο προχώρησε στην κατεδάφιση του κτιρίου της κλινικής κατά τη δεκαετία του 1980, με σκοπό να προχωρήσει στην ανέγερση κτιρίου για την στέγαση των γραφείων του, κάτι που ωστόσο δεν πραγματοποιήθηκε ποτέ. 
Το 1990 το ΤΕΕ υποβάλλει πρόταση παραχώρησης του οικοπέδου προς το Δήμο Αθηναίων, προκειμένου να μετατραπεί σε πλατεία, ζητώντας σε αντάλλαγμα τη μεταφορά του συντελεστή δόμησης σε άλλο ακίνητο ιδιοκτησίας του ΤΕΕ, ευρισκόμενο στην περιοχή Αμαρουσίου Τελικά ωστόσο το σχέδιο αυτό δεν υλοποιείται διότι, λόγω και των καθυστερήσεων που σημειώθηκαν, άλλαξε εν των μεταξύ ο πολεοδομικός κώδικας, καθιστώντας την ως άνω ανταλλαγή μη εφικτή. 
Ο χώρος παρέμεινε επί σειρά ετών νοικιασμένος ως χώρος στάθμευσης (πάρκινγκ), μέχρι και το τέλος του 2008, κατά το οποίο σημειώθηκε η λήξη της μίσθωσης και επανήλθαν στο προσκήνιο συζητήσεις για ανοικοδόμηση των γραφείων του ΤΕΕ στο οικόπεδο.
Μπροστά στον κίνδυνο αυτό, πρωτοβουλία κατοίκων προέβη στις 7 Μαρτίου 2009 στην κατάληψη του οικοπέδου και στην μετατροπή του σε πάρκο, εντάσσοντάς το στα κοινά και αποδίδοντάς το προς χρήση σε όλους τους πολίτες χωρίς διακρίσεις.

Από πάρκινγκ σε πάρκο

Αμέσως μετά τη λήξη της μίσθωσης του χώρου ως πάρκινγκ, η Πρωτοβουλία Κατοίκων Εξαρχείων και άλλες κινήσεις ξεκινούν ενημερωτική καμπάνια στη γειτονιά και κινητοποίηση για τη μετατροπή του σε χώρο υψηλού πρασίνου. Κατά την εκδήλωση που πραγματοποιήθηκε στις 7 Μαρτίου 2009 από κοινού με τη συλλογικότητα «Εμείς, Εδώ και Τώρα για Όλους Εμάς», κάτοικοι και άλλοι υποστηρικτές της ιδέας προχώρησαν σε κατάληψη και σε συμβολικές φυτεύσεις του χώρου. Σταδιακά, χάρη στην ευαισθητοποίηση και την αυξανόμενη υποστήριξη του κόσμου, το οικόπεδο μετατρέπεται από πάρκινγκ σε πάρκο, απαντώντας στην επιτακτική ανάγκη των κατοίκων για την ύπαρξη ενός χώρου πρασίνου και αναψυχής στην επιβαρυμένη περιοχή του κέντρου των Αθηνών

Χρήσεις του πάρκου

Το πάρκο Ναυαρίνου είναι ένας χώρος πολλαπλών χρήσεων που απευθύνεται σε όλους χωρίς καμία διάκριση. Διαθέτει παιδική χαρά, λαχανόκηπο και χώρο εκδηλώσεων, όπου πραγματοποιούνται εκδηλώσεις, διαλέξεις συναυλίες κλπ, αλλά και προβολές ταινιών κατά τους θερινούς μήνες

Διοίκηση/διαχείριση

Όλες οι αποφάσεις που σχετίζονται με το πάρκο λαμβάνονται από την ανοιχτή Γενική Συνέλευση του πάρκου, όπου μπορεί να συμμετέχει κάθε ενδιαφερόμενος και η οποία πραγματοποιείται κάθε πρώτη και τρίτη Τετάρτη του μήνα στις 19:00, στο κοντέινερ που βρίσκεται στο χώρο . Βασικές αρχές που διέπουν τη λειτουργία του είναι η αρχή της αυτοδιαχείρισης, της αντί-ιεραρχίας και της αντί-εμπορευματοποίησης. Στο πάρκο λειτουργούν ομάδες εργασίας, στις οποίες κατανέμονται οι απαιτούμενες εργασίες, όπως είναι η ομάδα σχεδιασμού-προγραμματισμού, η ομάδα παιδικών δραστηριοτήτων, η ομάδα κινηματογράφου, η ομάδα κηπουρικής κλπ.
Οι αποφάσεις της Γενικής Συνέλευσης αναρτώνται σε πινακίδα δημοσιεύσεων εντός του πάρκου, για την ενημέρωση όλων

Προβλήματα

Το πάρκο αντιμετωπίζει μια σειρά προβλημάτων που σχετίζονται, τόσο με την υποβάθμιση της γύρω περιοχής, όσο και με την έλλειψη αστυνόμευσης. Η χρήση του χώρου κατά τη διάρκεια της νύχτας προξενεί πολλές φορές ενόχληση στους περίοικους, ενώ συχνά είναι τα προβλήματα που δημιουργούν συμμορίες, εμπόριο ναρκωτικών, βανδαλισμοί και άλλες ομάδες ατόμων, τα οποία λυμαίνονται την περιοχή. Άλλο σημαντικό πρόβλημα αποτελεί η έλλειψη ατόμων πρόθυμων να συνεισφέρουν στη συλλογική προσπάθεια με την προσωπική τους εργασία.